2014 går på hæld, og vi kan se tilbage på et år, der har været præget af store danske sportspræstationer. Lige fra AaB's "The Double" til Kevin Magnussens indtog i Formel 1 samt Superliga-eventyret i Hobro. Ekstra Bladet prøver lige nu via en afstemning at finde frem til, hvilken præstation som de danske sportsfans husker bedst. På avisens hjemmeside er der udvalgt fjorten præstationer, og her er Nordjylland stærkt repræsenteret. Intet mindre end fem bud stammer fra regionen. Her er de nordjyske præstationer: Hele Nordjyllands fodbold-flagskib, AaB, kom sidste år fra baghjul og vandt det danske mesterskab. Prikken over i'et kom i pokalfinalen mod FC København, der på hjemmebane blev kørt over af Kent Nielsens tropper. En præstation, der går over i klubbens historie. Badmintonspilleren Jan Ø. Jørgensen gjorde det, som ingen ikke-asiat tidligere har gjort, da han vandt den prestigefyldte Super Series-turnering Indonesia Open. Derudover strøg nordjyden også til tops ved EM, inden han sluttede året af med at blive kåret til Årets Spiller i dansk badminton. Den nordjyske by, der uden sammenligning har fået mest opmærksomhed i 2014 er Hobro. Byens fodboldhold har taget Danmark og Superligaen med storm, mens by-helten Mr. Le Mans bedre kendt som Tom Kristensen valgte at stoppe sin karriere i motorsport. Sidste nordjyske bud er golfturneringen Made In Denmark, der tiltrak intet mindre end 80.000 tilskuere fra hele verden til Gatten i Himmerland. Turneringen er blevet rost fra spillerne, der kaldte turneringen for en folkefest. De fem nordjyske sportspræstationer kæmper mod Caroline Wozniacki, Kevin Magnussen, Christian Poulsen, Fodboldlandsholdet, Daniel Agger, de danske bowlingherrer, håndboldherrerne, bokseren Patrick Nielsen og triatleten Camilla Pedersen. Hvad husker du sportsåret 2014 for? Du kan klikke på dette link og deltage i afstemningen - http://bit.ly/1HdTYAn

Referat:
2014 var et stort år i sportens verden, og Nordjylland har været storleverandør af store øjeblikke. Hvad husker du sportsåret for?